L’Ajuntament de Manises inicia les obres de la Ronda Nord
28 de gener de 2025

· La Ronda Nord, que és una reivindicació històrica del veïnat, reduirà el trànsit rodat als carrers de Rafael Valls i València i millorarà la qualitat de vida de la ciutadania

Manises, 28 de gener de 2025.- L’Ajuntament de de Manises ha començat les obres de la Ronda Nord que uniran l’accés al municipi des de Paterna per la CV-371 i el polígon industrial ‘El Barranquet’, una reivindicació històrica del veïnat de la zona que arranca aquest any 2025, quan ja s’han licitat els treballs d’execució. Les primeres actuacions consisteixen en el desbrossament de la zona. L’adjudicació de les obres de la Ronda Nord suposa 1.832.466 euros de fons propis.

El regidor d’Urbanisme de l’Ajuntament de Manises, Guillermo Martínez, ha assenyalat que “el projecte de la Ronda Nord contribuirà a alliberar el flux de trànsit rodat al carrer Rafael Valls i al carrer València, al mateix temps que millorarà la qualitat de vida del veïnat resident en aquesta zona i en els barris de El Carmen i Socusa”. “Aquesta obra, que era molt esperada, permetrà desviar el pas de vehicles de gran tonatge directament al polígon El Barranquet. D’aquesta manera, contribuirà a augmentar la seguretat i ordenar el trànsit”, ha afegit Martínez.

El consistori maniser s’ha reunit en diverses ocasions amb el veïnat del carrer de Rafael Valls, l’associació de veïns El Carmen i veïnat del barri de Socusa, per a informar-los dels detalls del projecte de la infraestructura, a més de les possibles afeccions en la zona mentre s’executa l’obra.

Concretament, l’àmbit d’actuació correspon a la terminació de la Ronda Nord de Manises entre la rotonda “Els peixos” situada a l’accés des de Paterna per la CV-371 i el polígon industrial ‘El Barranquet’, en la seua connexió amb el barri de Socusa mitjançant el carrer Constitució, ubicat en la part nord-est del nucli urbà. La terminació de la Ronda Nord finalitzarà amb una nova rotonda que es construirà en la intersecció dels carrers Riu Millars i Constitució al límit oest del polígon.

Les principals millores una vegada finalitze l’obra seran la reducció del pas de vehicles pesants, la disminució del soroll i de la contaminació i l’increment de la seguretat. El soroll és un factor que contribueix a disminuir la qualitat de vida de la ciutadania i el trànsit rodat és una de les fonts principals a les zones urbanes. Amb aquestes obres de la Ronda Nord, adjudicades a l’empresa Aglomerados Los Serranos SAU, es dona solució a aquesta problemàtica.

Més càmeres per a més seguretat

Per a millorar la seguretat de la zona, a més s’ha disposat de més càmeres de seguretat. S’han instal·lat tres en la rotonda “Els peixos” (eixida Paterna), una de reconeixement de matrícula i dos de videovigilància, i tres a l’encreuament entre el carrer València i el carrer de Rafael Valls. Amb aquesta tecnologia es poden detectar infraccions, la qual cosa augmentarà la seguretat, ja que aquesta rotonda, que té un gran volum de trànsit rodat diàriament, és un punt estratègic d’entrada i eixida a la localitat de l'Horta Sud.

A més, la Policia Local ha intensificat la vigilància al carrer Rafael Valls i al carrer València amb senyalística vertical de prohibit l'accés a vehicles de més de 3,5 tones en aquestes vies, a més de multar a conductors que no compleixen amb la norma.